Toshkentda ikkita avtobus ishtirokida YTH yuz berdi. Haydovchilar ishdan bo‘shatildi

Qayd etilishicha, joriy yilning 28 yanvar kuni soat 16:10 larda 12-avtobus saroyi filialiga biriktirilgan 75A-avtobus yo‘nalishi haydovchisi A.Yo. “Isuzu” rusumli 75A-yo‘nalishdagi avtobusni, Cho‘ponota ko‘chasi bo‘ylab boshqarish jarayonida, “Rayhon” kafesi qarshisida o‘zidan oldinda harakatlanayotgan mazkur yo‘nalishdagi “Isuzu” rusumli, haydovchi S.M. boshqaruvidagi avtobusni orqa qismiga borib urilgan.
Hodisa natijasida hech kimga tan jarohati yetmaganligi aniqlandi. 
“Toshshahartransxizmat” AJ mutasaddi xodimlari tomonidan olib borilgan xizmat surishtiruvi davomida har ikki haydovchi yo‘l harakati qoidalariga, yo‘nalish intizomiga hamda lavozim majburiyatlariga rioya qilmaganliklari sababli, ular bilan korxona o‘rtasida tuzilgan mehnat shartnomasi ish beruvchining tashabbusi bilan bekor qilindi. 
“Shu bilan birga, shuni ma’lum qilamizki, avtobuslarga yetkazilgan moddiy zarar belgilangan tartibda ishdan bo‘shatilgan haydovchilardan undiriladi”, deyiladi xabarda.